ऑस्ट्रेलिया की सत्तारूढ़ लिबरल पार्टी में बढ़े विरोध के चलते मैल्कम टर्नबुल को आखिरकार प्रधानमंत्री की कुर्सी से हटना पड़ा। उनकी जगह स्कॉट मौरिसन नए प्रधानमंत्री बनाए गए हैं। 50 वर्षीय मौरिसन शुक्रवार को लिबरल पार्टी के अध्यक्ष चुने गए। मौरिसन पिछले दस साल में ऑस्ट्रेलिया के छठे प्रधानमंत्री हैं। उनके चुनाव से हालांकि ऑस्ट्रेलिया में सियासी अनिश्चितता का दौर खत्म होने की संभावना कम ही है। पीएम पद से हटने के बाद टर्नबुल ने कहा कि वह संसद से भी इस्तीफा देंगे। इससे संसद में सरकार का सिर्फ एक सीट से बहुमत खतरे में पड़ सकता है।